A Tanács 1946/81/EGK rendelete
(1981. június 30.)
a tejtermelésre vonatkozó beruházási támogatás korlátozásáról
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. cikkére,
tekintettel a Bizottság javaslatára [1],
tekintettel az Európai Parlament véleményére [2],
tekintettel a Gazdasági és Szociális Bizottság véleményére [3],
mivel a legutóbb a 81/528/EGK irányelvvel [4] módosított, a mezőgazdasági üzemek modernizálásáról szóló, 1972. április 17-i 72/159/EGK tanácsi irányelv [5] 8. cikke (1) bekezdésének b) pontja rendelkezik a fejlesztési tervek végrehajtásához szükséges beruházásokra vonatkozó támogatás nyújtásáról; mivel a Közösségen belüli piaci egyensúly célkitűzésének figyelembevétele érdekében csak egyes különös feltételek fennállása esetén nyújtható támogatás tejtermelési beruházásokhoz,
ELFOGADTA EZT A RENDELETET:
1. cikk
(1) Megtiltják a tejtermelési beruházásokra történő támogatás nyújtását a 72/159/EGK irányelvnek megfelelő fejlesztési tervet, illetve a közös intézkedések keretében történő mezőgazdasági üzemfejlesztési tervet végrehajtó mezőgazdasági termelők részére nyújtott beruházási támogatások kivételével.
(2) Az (1) bekezdésben említett támogatásokat arra a beruházásra korlátozzák, amely a 72/159/EGK irányelv 4. cikkének (2) bekezdésében meghatározott hasonló jövedelem elérését teszi lehetővé gazdaságonként legfeljebb 1,5 munkaerőegységre vetítve, azzal a feltétellel, hogy a beruházás a fejlesztési terv végén nem növeli a tejelő tehenek számát 40-nél többre munkaerőegységenként.
Az 1,5 főnyi munkaerőegységet meghaladó gazdaságok esetében azonban nyújtható támogatás olyan beruházáshoz, amelynek eredményeként a tejelő tehenek száma legfeljebb 15 %-kal növekszik a fejlesztési terv végére.
(3) A tagállamoknak jogukban áll beruházási támogatást nyújtani olyan mezőgazdasági termelők részére is, akik nem mutatnak be fejlesztési tervet, amennyiben a beruházás eredményeként a tejelő tehenek száma nem haladja meg a 40 állatot gazdaságonként.
2. cikk
Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxemburgban, 1981. június 30-án.